Μελομακάρονα με σιρόπι γάλακτος, σουσάμι και ρόδι
Υπέροχα μελομακάρονα απο τον Ανδρέα Λαγό, πασπαλισμένα με λίγο ξύσμα πορτοκαλιού, καρύδια, σουσάμι και σπόρια απο ρόδι.
260 γρ. αλεύρι για όλες τις χρήσεις, 1 κουτ. γλυκού μπέικιν πάουντερ, 80 γρ. σιμιγδάλι ψιλό, 50 γρ. ζάχαρη καστανή ανοιχτή (με κρυσταλλική υφή, τύπου ντεμεράρα) ή λευκή, κρυσταλλική, 1/2 κουτ. γλυκού σόδα μαγειρική, 1/2 κουτ. γλυκού κανέλα σε σκόνη, 1/4 κουτ. γλυκού γαρίφαλο, τριμμένο, 1 κουτ. γλυκού ξύσμα πορτοκαλιού, ακέρωτου και κατά προτίμηση βιολογικού, 230 γρ. ηλιέλαιο, 40 γρ. κονιάκ, 60 γρ. χυμός πορτοκάλι, φρεσκοστυμμένος, 100 γρ. ζάχαρη, 400 γρ. νερό, 350 γρ. μέλι, 300 γρ. γάλα φρέσκο, πλήρες ή ελαφρύ, 2 ξύλα κανέλας, 200 γρ. καρύδια, χοντροκομμένα, 1 κουτ. γλυκού ξύσμα πορτοκαλιού, 6 κουτ. σούπας σουσάμι, καβουρδισμένο (σε αντικολλητικό τηγάνι, χωρίς λάδι ή βούτυρο, μέχρι να ροδίσει και να πάρει μυρωδιά ψημένου), σπόρια από ένα ρόδι
Για τα μελομακάρονα με σιρόπι γάλακτος, σουσάμι και ρόδι, ρίχνουμε όλα τα στερεά υλικά σε ένα μπολ, δηλαδή το αλεύρι, το μπέικιν, το σιμιγδάλι, τη ζάχαρη, τη σόδα και τα αρωματικά (κανέλα, γαρίφαλο και ξύσμα) και ανακατεύουμε με τον αυγοδάρτη.Σε ένα άλλο μπολ μεγάλου μεγέθους ρίχνουμε τα υγρά, δηλαδή το λάδι, το κονιάκ και το χυμό. Τα ανακατεύουμε λίγο με το χέρι.Στη συνέχεια, ρίχνουμε σιγά-σιγά τα στερεά μέσα στα υγρά ανακατεύοντας συνεχώς με το χέρι. Δεν επιμένουμε πολύ στο ανακάτεμα, αρκεί να ενωθούν τα υλικά μας.Προθερμαίνουμε το φούρνο στους 180° C.Παίρνουμε λίγη-λίγη ζύμη και πλάθουμε μελομακάρονα σε οβάλ σχήμα. «Γδέρνουμε» ελαφρώς την επιφάνειά τους με ένα πιρούνι, για να δημιουργήσουμε ένα σαγρέ σχέδιο, και τα τοποθετούμε σε ένα ταψί με λαδόκολλα.Τα ψήνουμε για περίπου 20 - 30 λεπτά (ανάλογα με το μέγεθός τους). Βγάζουμε τα μελομακάρονα από το φούρνο και τα βάζουμε σε μια σχάρα να κρυώσουν εντελώς.Βάζουμε σε μια κατσαρόλα όλα τα υλικά, εκτός από το γάλα, ανακατεύουμε ελαφρώς και βάζουμε σε δυνατή φωτιά. Αφήνουμε το σιρόπι να βράσει για 5 λεπτά (μετράμε το χρόνο από τη στιγμή που θα αρχίσει να κοχλάζει).Αποσύρουμε από τη φωτιά, προσθέτουμε το γάλα και ανακατεύουμε.Βουτάμε λίγα-λίγα τα κρύα μελομακάρονα στο ζεστό σιρόπι για 1 - 2 λεπτά (ή περισσότερο, αν τα θέλουμε πιο μελωμένα, προσέχοντας όμως να μη διαλυθούν).Τα βγάζουμε με τρυπητή κουτάλα και τα αφήνουμε να στραγγίξουν πάνω σε σχάρα.Ανακατεύουμε όλα τα υλικά σε ένα μπολ.Μόλις στραγγίξουν τα μελομακάρονα, βάζουμε μια στρώση στην πιατέλα, πασπαλίζουμε με λίγο από το μείγμα, συνεχίζουμε με άλλη μία στρώση μελομακάρονα κ.ο.κ.
Αλεύρι (ζύμες),Κονιάκ,Ρόδι,Χριστούγεννα